Necat Zivingî: Helbestên Klasîk yên Kurdî Deryayeke Bê Ser û Bin E
Mêvanê vê xelekê ji bernama Deng û Reng helbestvan Necat Zivingî ye
Helbesta Kurdî ya klasîk ji serdemeke dûr û dirêj paşguh maye û bi tenê di nav pirtûkên feqe û melên Kurdan de mabû. Lê, piştî şoreşa medya civakî, êdî hin gêncên Kurd berê xwe dan ew kanîya zelal ji helbestên Kurdî û xwestin ku nûjen bikin û li înternetê belav bikin. Helbestvan Necat Zivingî yek ji wan xemxwarên e ku wêjeya resen bi dengê xwe û montaja xwe helbestên Melayê Cizîrî, Ahmedê Xanî, Feqîyê Teyran û Melayê Batî li ser Youtube belav dike û xwe digîhîne gelek kesan. Zivingî di 1982'yan de, li Gundê Zivinga Hebizbiniyan ji dayik bû. Piştî 6 – 7 salên xwe li gund derbas kir, malbata wî ji mecbûrî koçî bajarê Êlihê (Batman) kir û heta zanîngehê li Êlihê ma. Di sala 2002'yan de çû “Zanîngeha Kocaelî” û li wir “Fakulteya Huqûqê” xwend. Di sala 2007'an de çû bajarê Amedê û dest bi parêzeriyê kir. Heta sala 2009'an li ser medreseyên Kurdistanê lêkolîn kirin. Ev lêkolînên xwe di rojname, radyo û televîzyonan de pêşkêş kirin. Ew di sala 2009'an de çû bajarê Stenbolê û demekê li wir parêzerî kir. Di weşanên cuda de bi navê xwe û bi nasnavan cuda, gotarên Kurdî û Tirkî nivîsîn. Demekê weşankariya hinek kovaran kir. Zivingî li Zanîngeha Artuklu ya Mêrdînê û ya Alparslanê li Mûşê di beşa ziman û çanda Kurdî de master qedand, li Zanîngeha Anadolu beşa civaknasî xwend. Heta niha 3 berhemên wî yên Kurdî hatine çap bûne: 1- Zembîlfiroş, 2012 2- Stêrkên Edebîyata Kurdî, 2014 3- Zana û Rewşenbîr Evdirehîm Rehmî Hekkarî, 2015 Jibo guhdarîkirina helbestan, hun dikarin serdana kanala wî ya Youtube bikin: https://www.youtube.com/channel/UC1CzsJE92UjB1KEZ3JTAgZQ